Document ID: 32009L0134

DIRETTIVA TAL-KUMMISSJONI 2009/134/KE
tat-28 ta’ Ottubru 2009
li temenda d-Direttiva tal-Kunsill 76/768/KEE, dwar il-prodotti kożmetiċi, għall-għanijiet li tadatta l-Anness III tagħha għall-progress tekniku
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet tal-Istati Membri li għandhom x’jaqsmu mal-prodotti kożmetiċi (1), u b’mod partikolari l-Artikolu 8(2) tagħha,
Wara konsultazzjoni mal-Kumitat Xjentifiku dwar is-Sigurtà tal-Konsumatur,
Billi:
(1)
Il-Kumitat Xjentifiku dwar il-Prodotti għall-Konsumatur, li ġie sostitwit mill-Kumitat Xjentifiku dwar is-Sigurtà tal-Konsumatur (2), fil-“Memorandum dwar is-sustanzi fiż-żebgħa tax-xagħar u l-proprejtajiet tagħhom li jissensibilizzaw il-ġilda” maħruġ minnu u li ġie ppubblikat fid-29 ta’ Marzu 2007 ikkonkluda li l-allerġiji kkawżati minn kuntatt mal-prodotti taż-żebgħa tax-xagħar huma problema tas-saħħa li qiegħda dejjem tikber fl-importanza għall-konsumatur u għas-soċjetà, u li ta’ spiss qegħdin jikkawżaw id-dermatite akuta u qawwija fl-individwi. Persuna li tkun issensitizzata għas-sustanza taż-żebgħa tax-xagħar użata fil-prodotti taż-żebgħa tax-xagħar tista’ fl-aħħar mill-aħħar tiżviluppa allerġija tal-ġilda għal din is-sustanza.
(2)
Sabiex il-konsumatur ikun informat aħjar dwar l-effetti ħżiena li jistgħu jirriżultaw miż-żebgħa tax-xagħar, u biex jitnaqqas ir-riskju ta’ sensitizzazzjoni għall-prodotti taż-żebgħa tax-xagħar fost il-konsumaturi, għandhom jiġu stampati avviżi żejda fuq it-tikketta ta’ ċerti prodotti taż-żebgħa tax-xagħar mhux ossidattivi li fihom sustanzi estremi u qawwijin. Għalhekk, il-kondizzjonijiet tal-użu u l-avviżi obbligatorji stipulati għas-sustanzi rispettivi taż-żebgħa tax-xagħar fil-kolonna “f” tal-Anness III għad-Direttiva 76/768/KEE għandhom jiġu emendati.
(3)
Id-Direttiva 76/768/KEE għandha għalhekk tiġi emendata skont dan.
(4)
Il-miżuri previsti f’din id-Direttiva huma skont l-opinjoni tal-Kumitat Permanenti dwar il-Prodotti Kożmetiċi,
ADOTTAT DIN ID-DIRETTIVA:
Artikolu 1
L-Anness III tad-Direttiva 76/768/KEE hu emendat skont l-Anness ta’ din id-Direttiva.
Artikolu 2
1. L-Istati Membri għandhom jadottaw u jippubblikaw, sa mhux aktar tard mill-1 ta’ Mejju 2010 il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva. Huma għandhom jikkomunikaw minnufih lill-Kummissjoni t-test ta’ dawn id-dispożizzjonijiet.
Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 3
L-Istati Membri għandhom jieħdu l-miżuri meħtieġa kollha biex jiżguraw li wara l-1 ta’ Novembru 2011 ebda prodotti kożmetiċi li jonqsu milli jikkonformaw ma’ din id-Direttiva ma jitqiegħdu fis-suq minn manifatturi tal-Komunità jew importaturi stabbiliti fi ħdan il-Komunità.
L-Istati Membri għandhom jieħdu l-miżuri meħtieġa kollha biex jiżguraw li wara l-1 ta’ Novembru 2012 ebda prodotti kożmetiċi li jonqsu milli jikkonformaw ma’ din id-Direttiva ma jinbiegħu jew jingħataw lill-konsumaturi fi ħdan il-Komunità.
Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmul fi Brussell, it-28 ta’ Ottubru 2009.

Labels: 0
3
1